Tarptautinė darbo organizacija

Tarptautinė darbo organizacija (TDO; ) – Jungtinių Tautų agentūra, reguliuojanti darbo santykių klausimus. Įkurta 1919 m. Tautų Sąjungos, tai pirmoji ir seniausia specializuota JT agentūra. TDO priklauso 187 valstybės narės: 186 iš 193 JT narių ir Kuko salos. Būstinė įsikūrusi Ženevoje.

Funkcijos 
TDO siekia visame pasaulyje didinti socialinį teisingumą dirbančių žmonių atžvilgiu. Organizacijos veikla planuojama įgyvendinant keturis strateginius tikslus: pagrindinius principus ir teises darbe; didesnes užimtumo ir uždarbio galimybes vienodai vyrams ir moterims; socialinę apsaugą; socialinį dialogą ir trišalį bendradarbiavimą. Organizacija numato tarptautinę politiką ir programas, siekdama gerinti darbo ir gyvenimo sąlygas, kuria tarptautinius darbo standartus, kurių turėtų laikytis valstybės narės, vykdo plačią techninio bendradarbiavimo programą, siekdama padėti vyriausybėms įgyvendinti atitinkamą politiką, dalyvauja mokymo, švietimo ir tyrimo veikloje.

Struktūra ir valdymas 
TDO darbo standartais siekiama užtikrinti prieinamą, produktyvų ir darnų darbą visame pasaulyje laisvės, teisingumo, saugumo ir orumo sąlygomis. Jie išdėstyti 189 konvencijose ir sutartyse, iš kurių aštuonios yra klasifikuojamos kaip pagrindinės pagal 1998 m. Pagrindinių principų ir teisių darbe deklaraciją. Joje paskelbti šie pagrindiniai principai: darbuotojų teisė laisvai vienytis ir bendrai derėtis, priverstinio, vaikų darbo, darbuotojų diskriminacijos panaikinimas. TDO labai prisideda prie tarptautinės darbo teisės.

JT sistemoje organizacija turi unikalią trišalę struktūrą – socialiniai partneriai yra šalių vyriausybės, darbuotojai ir darbdaviai. Šią sistemą palaiko trys pagrindiniai TDO organai: Tarptautinė darbo konferencija, kuri kasmet renkasi, kad nustatytų tarptautinius darbo standartus; Valdymo taryba, kuris veikia kaip vykdomoji taryba ir priima sprendimus dėl agentūros politikos ir biudžeto; ir Tarptautinis darbo biuras – nuolatinis sekretoriatas, administruojantis organizaciją ir įgyvendinantis veiklą. Sekretoriatui vadovauja generalinis direktorius Gajus Raideris iš Jungtinės Karalystės, kurį 2012 m. išrinko Valdymo taryba.

TDO generaliniai direktoriai

Istorija 
1969 m. TDO gavo Nobelio taikos premiją už brolybės ir taikos tarp tautų gerinimą, padoraus darbo ir teisingumo darbuotojams siekimą bei techninės pagalbos teikimą kitoms besivystančioms šalims. 1998 m. Tarptautinė darbo organizacija priėmė Pagrindinių principų ir teisių darbe deklaraciją. 2019 m. organizacija subūrė Pasaulinę darbo ateities komisiją, kurios ataskaitoje buvo pateikta dešimt rekomendacijų vyriausybėms, kaip įveikti XXI amžiaus darbo aplinkos iššūkius; tai apima visuotinę darbo garantiją, socialinę apsaugą nuo gimimo iki senatvės ir teisę mokytis visą gyvenimą. Daugiausia dėmesio skiriant tarptautinei plėtrai, ji yra Jungtinių Tautų plėtros grupės, JT organizacijos koalicijos, siekiančios padėti įgyvendinti darnaus vystymosi tikslus, narė.

TDO ir Lietuva 
Lietuva yra Tarptautinės darbo organizacijos narė nuo 1921 m. Narystė atnaujinta 1991 m spalio 4 d. Lietuvos interesams atstovauja Lietuvos Respublikos socialinės apsaugos ir darbo ministerija. Iki 2021 m. Lietuva ratifikavo 44 TDO konvencijas ir 1 protokolą.

Šaltiniai 

Jungtinės Tautos
Darbas